b'\n_START_ARTICLE_\nAmeri\xc5\xa1ki go\xc5\xbe\n_START_SECTION_\nPrehranjevanje\n_START_PARAGRAPH_\nAmeri\xc5\xa1ki go\xc5\xbei jedo predvsem glodavce; po navadi mi\xc5\xa1i in podgane. Dobro plezajo, zato v\xc4\x8dasih pojedo tudi kak\xc5\xa1nega pti\xc4\x8da ali netopirja. Na goli\xc4\x8de (novorojene mi\xc5\xa1i ali podgane) je v naravi v\xc4\x8dasih dokaj te\xc5\xbeko naleteti, zato mladi\xc4\x8di ameri\xc5\xa1kega go\xc5\xbea najpogosteje jedo ku\xc5\xa1\xc4\x8darje in manj\xc5\xa1e pti\xc4\x8de kot svoje prve obroke._NEWLINE_Ameri\xc5\xa1ki go\xc5\xbei so kot hi\xc5\xa1ni ljubljen\xc4\x8dki najpogosteje hranjeni z razli\xc4\x8dnimi glodavci, v glavnem z mi\xc5\xa1mi. Zmrznjene mi\xc5\xa1i so dobra izbira, saj lahko \xc5\xbeiv plen ka\xc4\x8do rani in po\xc5\xa1koduje ali na ka\xc4\x8do prenese kak\xc5\xa1no bolezen.\n_START_SECTION_\nKot doma\xc4\x8da \xc5\xbeival\n_START_PARAGRAPH_\nAmeri\xc5\xa1ki go\xc5\xbe je bila ena prvih ka\xc4\x8d v ujetni\xc5\xa1tvu ljudi. \xc5\xa0tevilo rejcev je dokaj veliko, zato odvzem iz narave ni ve\xc4\x8d potreben._NEWLINE_Minimalna priporo\xc4\x8dena velikost terarija za odraslega ameri\xc5\xa1kega go\xc5\xbea je 76 litrov. Terarij velikosti 156 litrov je priporo\xc4\x8dena velikost, saj odrasli ka\xc4\x8di omogo\xc4\x8da dostojno mero premikanja. Ka\xc4\x8da je pod stresom, \xc4\x8de je terarij prevelik in brez mest za skrivanje, zato so priporo\xc4\x8dene okrasne rastline in razna skrivali\xc5\xa1\xc4\x8da (umetni kamni, vejevje ipd.), ki ka\xc4\x8di omogo\xc4\x8dajo, da se po\xc4\x8duti varno._NEWLINE_Ker so ka\xc4\x8de hladnokrvne \xc5\xbeivali, ne morejo ustvarjati svoje lastne notranje telesne toplote, zato je zelo pomembno primerno ogrevanje. Temperatura na eni strani terarija naj bi bila med 21\xe2\x80\x9324\xc2\xa0\xc2\xb0C, na drugi strani pa je priporo\xc4\x8dena temperatura med 26\xe2\x80\x9329\xc2\xa0\xc2\xb0C. Tako lahko ka\xc4\x8da sama menjava in uravnava svojo telesno temperaturo. Toploto lahko priskrbimo z grelno plo\xc5\xa1\xc4\x8do ali grelno lu\xc4\x8djo (le-ta mora biti priklju\xc4\x8dena na termometer za nadzor in uravnavanje temperature, pono\xc4\x8di pa ugasnjena). Premalo toplote lahko vodi k infekciji in tudi smrti ka\xc4\x8de, pretirana toplota pa lahko po\xc5\xa1koduje njen \xc5\xbeiv\xc4\x8dni sistem in povzro\xc4\x8di resno nevrolo\xc5\xa1ko po\xc5\xa1kodbo._NEWLINE_Ameri\xc5\xa1ki go\xc5\xbe potrebuje posodo s sve\xc5\xbeo vodo, da se lahko ka\xc4\x8da navla\xc5\xbei, umije in pije.'